Fikk over 136.000 i skjulte honorar fra bompenge-bransjen
Tirsdag ettermiddag la Halleraker ut sin sju sider lange redegjørelse på Høyres nettsider. Samtidig trekker han seg som partiets samferdselspolitiske talsmann.I redegjørelsen legger Halleraker seg fullstendig flat og innrømmer at han ved en rekke anledninger har brutt Stortingets regelverk. I Hallerakers redegjørelse fremgår det at han ikke har mottatt honorar utbetalt til sin egen konto, men at han selv har fakturert for arbeidet via sitt eget selskap Bømlo Foto AS. Totalt fakturerte han den norske interesseorganisasjonen for bompengeselskapene, Norvegfinans, for 136.000 kroner. Det skjedde samtidig som Halleraker satt i transportkomiteen for Høyre. Honorarene ble aldri innrapportert til Stortinget. - Dette skulle også vært registrert i Stortingets register. Jeg beklager at dette ikke ble gjort, sier Halleraker.Halleraker skriver videre at han frem til 2006 mottok godtgjørelse for sitt verv som styreleder i den norske interesseorganisasjonen for bompengeselskapene, Norvegfinans. «I perioden som styreleder mottok jeg godtgjørelse fra Norvegfinans. Denne ble innberettet som lønn til ligningsmyndighetene. Dette vil bli bekreftet av Skatt Vest, noe som dessverre kan ta noe tid. Jeg har imidlertid mottatt kopier av lønns- og trekkoppgavene der dette fremgår.» Halleraker skriver at den europeiske bompengeorganisasjonen Asecap aldri har betalt for hans reiser eller har utbetalt honorar til ham for arbeidet han har gjort. Derimot har dette altså blitt utbetalt via den norske medlemsorganisasjonen.Halleraker innrømmer at han opptrådte uryddig da han trakk seg fra styret i Via Futura. Via Futura er eid av Hallerakers kone, Ingrid Undheim Halleraker. Men Halleraker skriver i sin redegjørelse at Via Futura overtok flere av selskapene som Sunnhordaland Bru- og Tunnelselskap AS sa opp sin avtale med i 2005. Øyvind Halleraker var daglig leder i Sunnhordaland Bru- og Tunnelselskap frem til 2005. Da hadde han sittet som stortingsrepresentant siden 2001. Da Via Futura ble opprettet av Ingrid Halleraker, gikk Øyvind Halleraker inn som styremedlem. Høsten 2005 gikk han samtidig inn i Stortingets transportkomite. Men først ved generalforsamlingen i 2006 trakk Halleraker seg fra styret i konas selskap. Da hadde han mottatt 7500 kroner i styrehonorar fra konas selskap, samtidig som han satt i Stortingets samferdselskomite. - Jeg ser i ettertid at det ville være mer korrekt å trekke seg fra styret tidligere gjennom en ekstraordinær generalforsamling, skriver Halleraker i redegjørelsen.Halleraker innrømmer også at han var en pådriver for at Via Futura skulle få anbudet med Arnatunnelen av Bergen kommune. VG skrev dette lørdag. - I 2009 ble det sendt et brev fra Via Futura signert daværende daglig leder, til Bergen kommune der selskapet orienterte om sine tjenester. I brevet ble jeg nevnt som rådgiver. Jeg ga selv råd om at dette ble gjort, og innser at dette var svært uklokt, men vil understreke at det til denne anbefalingen ikke var knyttet økonomiske forhold til fordel for meg. Via Futura har heller ikke mottatt noe svar på dette brevet, skriver Halleraker i redegjørelsen.Halleraker beklager også at hans navn ble brukt som en del av et anbudsdokument. I anbudet stilte jeg min kompetanse og CV til disposisjon. Det er ikke lagt inn noen pris på dette, og mitt arbeid skulle heller ikke faktureres. Jeg ser i ettertid at det var galt at mitt navn ble nevnt i anbudspapirene. Dette beklager jeg sterkt, skriver Halleraker. Begrunnelsen er at nevnelsen av mitt navn i anbudet ikke skulle funnet sted, og kan, til tross for styreleders forsikringer, ha innvirket på den endelige tildeling av oppdraget. ViaFutura AS gjorde en feil, og tar konsekvensen av dette, skriver Halleraker.Øyvind Halleraker vil ikke kommentere redegjørelsen utover det som står i dokumentet. Til TV2-nyhetene sa Halleraker at han nå må bygge opp sin politiske posisjon. - Det er min beslutning å trekke meg. Jeg ønsker å skifte komite, sa Halleraker til TV2.
Øyvind Hallerakers redegjørelse viser at Høyres samferdselspolitiske talsmann mottok 136.000 kroner for sitt arbeid for bompengebransjen samtidig som han satt på Stortinget.